Najljepša mama

Jednog lijepog, svibanjskog dana, bračni par je šetao nasipom okruženim proljetnim zelenilom. Ususret im je dolazila malena djevojčica, tužna i uplašena.  
- Jeste li vidjeli moju majku? - upitala ih je djevojčica.  
- Kako izgleda tvoja majka?  
- Lijepa je, najljepša od sviju! - uzviknula je djevojčica.  
Bračni par je odlučio pomoći malenoj djevojčici pa su joj rekli da će skupa potražiti njezinu majku. Promatrali su prolaznike i ugledali jednu vrlo lijepu ženu.  
- Je li ovo tvoja majka? - pitali su djevojčicu.  
- Nije. Moja majka je puno ljepša.  
  
Krenuli su dalje. Žena je djevojčicu držala za ruku. Svaki put kad bi u daljini ugledali žensku priliku, djevojčica je čvršće stegnula ženinu ruku u nadi da je to njezina majka.  
Prema njima je dolazila prekrasna mlada žena, duge kose, u divnoj cvjetnoj haljini.

- Je li ova žena tvoja majka? - upitali su djevojčicu.  
Djevojčica je tužno odmahnula glavom i počela plakati.  
- To nije moja mama. Rekla sam vam. Moja mama je lijepa... puno ljepša od ove tete...  
  
Počela su se paliti prva svjetla. Muž i žena su se pogledavali. Što još mogu učiniti? Gdje tražiti majku malene djevojčice...  
Tada su ugledali kako prema njima, brzim korakom dolazi jedna žena. Njezina je odjeća bila stara i prevelika, cipele istrošene, a kosa raščupana od žurbe i vjetra. Njezine su ruke bile ogrubjele i prljave, a lice umorno. Samo su joj oči sjale kao dvije tužne zvijezde u sumrak.  
"Jadna beskućnica..." - pomisli žena i htjede s djevojčicom prijeći na drugu stranu nasipa.

Tada djevojčica uzvikne: "Evo moje mame! Mama..." - i poleti prema sirotoj ženi. Majka je kleknula na nasip i širom rastvorila ruke u koje je malena djevojčica uletjela kao ptić u gnijezdo. Kad su se izgrlile i izljubile, majka ju je podigla na ruke pa su nešto pričale i šaputale, sve u najvećoj sreći. Bračni se par zagrlio, nijemo promatrajući taj dirljiv prizor. Ženi su suze tekle niz obraze...